Oleg Boyko

Oleg Boyko er en velhavende 54-årig forretningsmand fra Moskva, der med en formue på omkring 10 milliarder kroner for tiden indtager nummer #1818 på Forbes liste over verdens rigeste.

Oleg Boyko er født og opvokset i Moskva og uddannet ved Moskvas luftfartsinstitut. Han har desuden en Master i business fra Russisk Præsidentiel Akademi.

Boyko er grundlægger, hovedinvestor og bestyrelsesformand for Finstar Financial Group, som har aktiviteter i over 30 lande.

Han er særligt aktiv i Europa, hvor han ejer over 150 casinoer i flere lande og er til stede i 16 lande gennem mikrofinansieringsselskabet 4finance, som blandt andet står bag Vivus.dk og Zaplo.dk, der er de største udbydere af kviklån i Danmark.

Boyko har italiensk pas og ejer en overdådig villa ved Como-søen i Lombardiet i Italien. Officielt har Oleg Boyko adresse i Schweiz.

Oleg Boyko figurerer på en nyligt offentliggjort USA-liste over oligarker med tætte forbindelser til det russiske styre.

Kilder: Forbes, DR Dokumentar, Wikipedia, Reuters, US Department of Treasury, Malta Files.